Πασχάλης Κάσσος

Ο **Πασχάλης Κάσσος** (γεννημένος στις 5 Νοεμβρίου 1991, στο Βώλακα Δράμας) είναι Έλληνας επαγγελματίας ποδοσφαιριστής. Κατά τη διάρκεια της ποδοσφαιρικής του καριέρας έχει αγωνισθεί σε διάφορες θέσεις στη δεξιά πλευρά του γηπέδου. Ωστόσο ως φυσική του θέση θεωρείται αυτή του δεξιού ακραίου επιθετικού.

Κατά τη μακρά πορεία του στο ελληνικό ποδόσφαιρο φόρεσε διαδοχικά τις φανέλες της Δόξας Βώλακα Δράμας, της Προσοτσάνης, της Δόξα Δράμας, του Α.Ε.Π. Ηρακλής 1908, του Απόλλων Σμύρνης, του Άρη Θεσσαλονίκης, της ΑΕΛ, των Χανίων της Νίκη Βόλου και του Λεβαδειακού. Από το καλοκαίρι του 2025 είναι παίκτης της Αναγέννησης Καρδίτσας.

## Ποδοσφαιρική καριέρα
Ξεκίνησε την καριέρα του αγωνιζόμενος ποδόσφαιρο στη Δόξα Βώλακα, την ομάδα του χωριού του . Το 2011, υπέγραψε τριετές συμβόλαιο με την μεγάλη ομάδα της περιοχής, την Δόξα Δράμας, η οποία τον παραχώρησε ως δανεικό στην Προσοτσάνη, ομάδα που αγωνίζονταν τη σεζόν 2011/12 στη Δ’ Εθνική.

Από το 2012 και για τα επόμενα δυο χρόνια αγωνίστηκε στην ομάδα της Δόξας Δράμας, στη Football League καταγράφοντας 45 συμμετοχές και 6 τέρματα. Τον Ιούλιο του 2014 κατέθεσε προσφυγή και έμεινε ελεύθερος από την ομάδα της Δράμας. 

Λίγες ημέρες αργότερα, ο Παύλος Μυροφορίδης, τότε τεχνικός διευθυντής του Ηρακλή, ελέω και του μεταγραφικού περιορισμού που αντιμετώπιζε ο σύλλογος λόγω οικονομικών θεμάτων, επέλεξε να φέρει τον Κάσσο στο Καυτατζόγλειο.  Στο «Γηραιό» αγωνίστηκε τόσο στη Football League, όταν και πραγματοποίησε πορεία πρωταθλητισμού με αποτέλεσμα να κερδίσει την άνοδο στην ‘Α Εθνική (2014/15) αλλά και τις επόμενη σεζόν στη μεγάλη κατηγορία (2015/16). 
Κατά την διετή (2014-2016) παρουσία του στον Ηρακλή αγωνίστηκε συνολικά 23 φορές σε επίσημους αγώνες (21 στη Β’ Εθνική και 2 στην Ά) και σημείωσε 4 γκολ (όλα στη Β’ Εθνική).

Τον Ιούνιο του 2016 έμεινε ελεύθερος από τον Ηρακλή  για να συνεχίσει στον Απόλλων Σμύρνης  με τη φανέλα του οποίου κατέκτησε το πρωτάθλημα της Football League.

Κατά τη σεζόν 2017/18 επέστρεψε στη Θεσσαλονίκη, καθώς στις 27 Ιουλίου 2017 υπέγραψε μονοετές συμβόλαιο με τον Άρη.  

Πραγματοποίησε το ντεμπούτο του με τη φανέλα των «κιτρίνων», στις 21 Σεπτεμβρίου 2017 με προπονητή τον Σπανό, στον εκτός έδρας αγώνα κυπέλλου εναντίον του Παναιγιάλειου  και βοήθησε σημαντικά την ομάδα του να κερδίσει την άνοδο της στην Superleague το 2018.

Στις 28 Οκτωβρίου 2017 σκόραρε το πρώτο του τέρμα με τον Άρη, στην πρεμιέρα του πρωταθλήματος της Β’ Εθνικής 2017/18, στην επιβλητική εντός έδρας νίκη των «κιτρίνων» με 5–0 επί του Αιγινιακού. 

Αναλυτικότερα, στην μονοετή παρουσία του (2017/18) στον Άρη, κατέγραψε 19 συμμετοχές στην Β΄ Εθνική και 3 γκολ καθώς και 3 συμμετοχές στο Κύπελλο Ελλάδας. Παράλληλα κατόρθωσε να  κερδίσει την άνοδο από τη Β’ κατηγορία στη Super League μέσα σε 4 σεζόν, με 3 διαφορετικές ομάδες: τον Ηρακλή, τον Απόλλωνα Σμύρνης και τον Άρη.

Ο Κάσσος «εξαργύρωσε» την καταπληκτική του χρονιά του στον Αρη, υπογράφοντας συμβόλαιο διάρκειας τριών ετών με την ΑΕΛ. Τα πράγματα όμως δεν εξελίχθηκαν ομαλά για τον Κάσσο στη Λάρισα καθώς δεν πραγματοποίησε καμία επίσημη εμφάνιση με την φανέλα της ομάδας και τον Γενάρη του 2019 αποτέλεσε παρελθόν από την ΑΕΛ, λύνοντας κοινή συναινέσει, το συμβόλαιό του.

Επόμενος σταθμός του υπήρξε ο ΑΟΧ-Κισσαμικός , με τη φανέλα του οποίου ολοκλήρωσε τη σεζόν 2018/19 καταγράφοντας 16 συμμετοχές, 4 τέρματα και 4 ασίστς. Συνέχισε στην ομάδα, η οποία πλέον ονομάζονταν ΠΑΕ Χανιά, και στις επόμενες δυο σεζόν. 

Τον Ιούλιο του 2021 μεταγράφηκε στην Νίκη Βόλου.  Το καλοκαίρι του 2023 ενώ αρχικά έμεινε ελεύθερος από τη Νίκη Βόλου, στη συνέχεια οι δυο πλευρές αποφάσισαν να υπογράψουν νέο διετές συμβόλαιο. 
Μετά από μια επιτυχημένη τριετία στη Νίκη Βόλου (με τη φανέλα της οποίας μέτρησε 86 συμμετοχές σε πρωτάθλημα και κύπελλο Ελλάδος, οι οποίες συνοδεύτηκαν από 12 γκολ και οκτώ ασίστς), τον Ιούνιο του 2024, ο Κάσσος αποχώρησε από την πρωτεύουσα της Μαγνησίας, με προορισμό τη Λιβαδειά. 
## Παραπομπές

## Εξωτερικοί σύνδεσμοι
* Προφίλ Π. Κάσσου στο transfermarkt.com

Κατηγορία:Έλληνες ποδοσφαιριστές
Κατηγορία:Επιθετικοί ποδοσφαιριστές
Κατηγορία:Ποδοσφαιριστές Σούπερ Λιγκ Ελλάδας
Κατηγορία:Ποδοσφαιριστές Φούτμπολ Λιγκ (Ελλάδα)
Κατηγορία:Ποδοσφαιριστές Δόξας Δράμας
Κατηγορία:Ποδοσφαιριστές Ηρακλή Θεσσαλονίκης
Κατηγορία:Ποδοσφαιριστές Απόλλων Σμύρνης
Κατηγορία:Ποδοσφαιριστές Άρη Θεσσαλονίκης
Κατηγορία:Ποδοσφαιριστές Α.Ε. Λάρισας
Κατηγορία:Ποδοσφαιριστές ΑΟ Χανίων-Κισσαμικού
Κατηγορία:Ποδοσφαιριστές Α.Ο. Χανιά
Κατηγορία:Ποδοσφαιριστές Νίκης Βόλου
Κατηγορία:Ποδοσφαιριστές Λεβαδειακού
Κατηγορία:Ποδοσφαιριστές Α.Σ. Αναγέννησης Καρδίτσας 1904